9We dihr uf öinen Ächer ärnet, de tue ds Fäld nid bis i hinderscht Eggen abärne. Lis o nach der Arn nid nache.  10O i dym Wybärg tue nid nacheläse, und lis o d Beeri, wo gfalle sy, nid uuf. La se den Arme und de Frömde. I bi der Herr, öie Gott.  11Stälet nid, lüget nid, und bschysset enand nid. 12Schwöret nid faltsch bi mym Name, süsch gschäntisch du der Name vo dym Gott. I bi der Herr.  13Du darfsch dy Mitmönsch nid drücke und nid usbüte. Em Taglöner sy Lohn söll nid bis am andere Morge bi dir blybe. 14Gang mit em Ghörlose nid verächtlech um, und leg em Blinde nüüt zum Stogle i Wäg. Häb Ehrfurcht vor Gott. I bi der Herr.  15Verdrääiet ds Rächt nid. Lue nid, öb eine e Chlyne isch, und nimm nid Partei für di Grosse. Grächt söllsch sy mit dym Mitmönsch im Grichtsverfahre. 16Gang nid bi dyne Landslüt vom einte zum andere ga Böses lafere. Verlang nie d Todesstraf für dy Mitmönsch. I bi der Herr.  17Häb i dym Härz ke Hass uf dy Brueder. Du muesch mit dym Mitmönsch z Bode rede, süsch bisch verantwortlech für sy Fähler. 18Räch di nid, und trag dyne Landslüt nüüt nache. Häb dy Mitmönsch gärn wi di sälber¹. I bi der Herr.  31Ganget nid zu de Totebeschwörer, und wändet nech nid a d Wahrsäger. Dihr machet nech unrein a ine. I bi der Herr, öie Gott.  32Stand uuf vor em graue Haar, und gib em alte Mönsch d Ehr. Du söllsch Ehrfurcht ha vor Gott. I bi der Herr.  33We bi dir, i öiem Land, e Frömde wohnt, de drücket ne nid. 34Der Frömd, wo bi öich wohnt, söll wi nen Yheimische gälte, und du häb ne gärn wi di sälber. Dihr syt ja o Frömdi gsi z Agypte. I bi der Herr, öie Gott.  35Bschysset nid vor Gricht, we dihr d Lengi, ds Gwicht oder der Inhalt mässet. 36Heit richtigi Waag, richtigs Gwicht und richtigs Hohlmass bim Efa² und bim Hin³. I bi der Herr, öie Gott, und ha öich us em Land Agypten usegfüert. 37Drum haltet alli myni Vorschrifte und alli myni Rächtsbestimmige, und tüet o dernaa. I bi der Herr.  ³ Matth. 22,39 ³ 40 Liter ³ 6 Liter  (D Bibel isch ja kes Rezäptbuech, aber die Sätz won i dick gschribe ha, sött me sech z Härze näh.  webmaster)  (Us em dritte Buech Mose, Kapitel 19, Värs 9 ff)